Honderde honde vrek in Oekraïense diereskuiling | Maroela Media
Foto bloot ter illustrasie. (Foto: Unsplash / Margarita Kosior)
Meer as 300 honde is glo weens 'n gebrek aan kos en water in hul hokke by 'n diereskuiling in Oekraïne dood.
CBC News berig dat liefdadigheidswerkers weens die voortslepende oorlog in dié land vir langer as 'n maand nie na die diereskuiling in Borodyanka in Kiëf kon terugkeer nie. Die diere was dus weke lank aan hul eie lot oorgelaat.
Die liefdadigheidsorganisasie UAnimals het aan CBS gesê die werkers kon eers op 1 April na die skuiling terugkeer, nadat Russiese soldate die gebied verlaat het.
"Teen dié tyd het 300 van die 485 diere al gevrek."
Oleksandra Matviichuk, hoof van die sentrum vir burgerlike vryhede in Oekraïne, het 'n ontstellende video op Twitter gedeel van die omstandighede by die skuiling wat werkers by hul terugkeer teëgekom het.
Die 27 sekonde lange video is deur 'n liefdadigheidswerker geneem wat al huilend verduidelik wat op die toneel aangaan soos sy deur die diereskuiling stap.
Volgens UAnimals het vrywilligers die oorlewende honde kos gegee, terwyl 27 van dié diere in 'n ernstig verswakte toestand na private klinieke vir behandeling geneem is.
Die organisasie het by inwoners gepleit om die ander honde in te neem en selfs 'n beloning van $1 700 (meer as R24 000) uitgeloof aan iemand wat dié diere kan inneem.